  Юлия Ильмурзина Ортчем дышетон арлы йылпумъянъёсъя, Ижкарысь ньыль лицейёс но кык шор-ёзо школаос пыризы Россиысь 500 устоосыз школаос пӧлы. 1-тӥ пӧсьтолэзе журналистъёслы со сярысь ивортӥз Ижкар администрациысь дышетонъя управленилэн кивалтӥсез Светлана Петрова. «29, 30, 41, 86 номеро лицейёс сяна, Россиысь школаослэн «ТОП-500» рейтингазы нырысьсэ сюризы 74 но 89 номеро шор-ёзо школаос. Ижкар администраци соослы быдэн 1 миллион манетэн висъяз, со ваньбурзэс выльдыны кутӥськоз», — вераз Светлана Петрова. Со сяна, Ижкарысь ньыль коррекционной школаос (13, 23, 39, 47 номеро) Россиысь устоосыз нимысьтыз (коррекционной) школаос пӧлы пыртэмын. Нош пинал кунгожчиослэн «Граница» кадет центрзы Приволжск федерал округъя устоез ужъюрт луиз. Светлана Петровалэн верамезъя, ортчем дышетскон арын 45 сюрслэсь трос пиналъёс 21 тодметъёсъя Росси олимпиадаослэн школаын ортчем люкетъёсаз пыриськизы. Кылем арен ӵошатыса, та лыдпус 3 сюрслы будӥз. Муниципал люкетаз 3 сюрс пала дышетскисьёс пыриськизы (400 адямилы тросгес). Элькун олимпиадаосы Ижкарысь 420  пиналъёс ветлӥзы. Соос полысь 40 процентэз выли интыосты басьтӥзы.  «Олимпиадаослэн элькун люкетазы ветлэм пиналъёс пӧлысь 40 процентэз вормисьёс но призёръёс луизы. Берло вить аръёс ӵоже со тужгес бадӟым вормон. Тужгес трос визьлюкъёсты дасязы 14, 29, 30, 21, 22, 86 номеро лицейёсысь но 89 номеро шор-ёзо школаысь дышетӥсьёс. Олипмиадалэн йылпумъян люкетаз Ижкарысь 95 адями пыриськиз, котькуд кыкетӥез вормись яке призёр луыса бертӥз», - пусйиз дышетонъя управленилэн кивалтӥсез. Ватсаломы на, Ижкарын туннэ 97 шор ёзо дышетсконниос. Отын 67 сюрслэсь трос пиналъёс тодон-валанъёс басьто. Тегъёс: Дышетон Ижкар Удмуртия Россия пиналъёс школаос  